LV Eiropas Savienības Oficiālais Vēstnesis C 185/14

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 185/06

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“TOLMINC”

EK Nr.: SL-PDO-0005-0422-29.10.2004

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Lauksaimniecības, mežsaimniecības un pārtikas ministrija Adrese: Dunajska cesta 22 SI-1000 Ljubljana SLOVENIJA Tel. +386 14789109 Fakss +386 14789055 E-pasts: varnahrana.mkgp@gov.si

2. Pieteicējs:

Nosaukums: Sirarsko društvo Tolminc (Tolminc siera asociācija) Adrese: Rutarjeva 35 SI-5220 Tolmin SLOVENIJA Tel. +386 53891075 Fakss — E-pasts: davorin.koren@tnp.gov.si Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Sieri

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Tolminc”

4.2. Apraksts:

“Tolminc” ir ciets pilnpiena siers. Izejmateriāls “Tolminc” siera ražošanai ir svaigs vai termiski apstrādāts govs piens, kas iegūts noteiktā ģeogrāfiskajā apgabalā.

Forma un izmēri: 3,5–5 kg smags apaļš ritulis, kura diametrs ir 23–27 cm un augstums 8–9 cm.

Ārējais izskats: siera miza ir gluda un salmu krāsā.

Šķērsgriezums: siera iekšpuse elastīga, tās krāsa dzeltena, ar neregulāriem lēcas vai zirņa lieluma caurumojumiem.

Garša un smarža: smarža savdabīga un bez neraksturīgiem aromātiem, garša saldeni pikanta.

Ķīmiskais sastāvs: vismaz 60 % sausnas un vismaz 45 % tauku sausnā pēc svara.

Sieru jānogatavina vismaz 60 dienas.

4.3. Ģeogrāfiskais apgabals:

Piena ražošana un “Tolminc” siera pagatavošana notiek Kalnu Posočjes (Zgornje Posočje) apgabalā, kas ietver Kobarid, Tolmin un Bovec pašvaldību.

Ģeogrāfisko apgabalu no rietumu puses norobežo Itālijas robeža un no pārējām pusēm – šādu apdzīvotu vietu ārējās robežas no Kamno līdz Log pod Mangartom,: Kamno, Volče, Čiginj, Volčanski Ruti, Sela pri Volčah, Gorenji Log, Tolminski Lom, Dolgi Laz, Kanalski Lom, Grudnica, Slap ob Idrijci, Dolenja Trebuša, Gorenja Trebuša, Stopnik, Daber, Gorski Vrh, Bukovski vrh, Grahovo ob Bači, Hudajužna, Porezen, Podbrdo, Petrovo Brdo, Bača pri Podbrdu, Kal, Stržišče, Rut, Grant, Knežke Ravne, Ljubinj, Tolminske Ravne, Čadrg, Krn, Soča, Trenta, Log pod Mangartom.

Minētās apdzīvotās vietas atrodas noteiktajā ģeogrāfiskajā apgabalā.

4.4. Izcelsmes apliecinājums:

Lai garantētu “Tolminc” siera izsekojamību, veic šādas procedūras vai pasākumus.

Piena ražošana. Pienam jābūt ražotam noteiktajā ģeogrāfiskajā apgabalā. Ciltsgrāmatas kārtošana nodrošina atbilstīgu ganāmpulka šķirnes sastāvu. Saimniecības uzskaita arī barības devas un lopbarības vai tās sastāvdaļu iegādi.

Piena savākšana. Pienu, kas paredzēts “Tolminc” siera ražošanai, jāvāc un jāuzglabā atsevišķi no pārējā piena. Tiek reģistrēts dienā iepirktā piena daudzums, norādot sadalījumu pa saimniecībām.

Piena produktu gatavošana. “Tolminc” siera ražotāji veic uzskaiti par dienā pārstrādātā piena daudzumu un dienā saražotā siera daudzumu pa partijām. Partija ir siera daudzums, kas iegūts, sarecinot vienu noteiktu piena daudzumu. Ja attiecīgajā dienā ir saražota tikai viena siera partija, siera ražošanas datums ir arī partijas apzīmējums.

Siera nogatavināšana. Lai nodrošinātu, ka katra siera partija tiek nogatavināta vismaz 60 dienas, ražotāji veic siera nogatavināšanas uzskaiti. Siera ražošanas datums ir arī datums, kurā sākas siera nogatavināšana.

4.5. Ražošanas metode:

“Tolminc” sieru pagatavo no svaiga vai termiski (57 °C–68 °C temperatūrā) apstrādāta govs piena, kas ražots noteiktajā ģeogrāfiskajā apgabalā. Vismaz 80 % piena, kuru izmanto “Tolminc” siera gatavošanā, ir jābūt iegūtiem no brūnās šķirnes govīm. Lopbarība (ganību zāle, siens, skābbarība), ko izēdina govīm, ir iegūta ģeogrāfiskajā apgabalā; tai ir jābūt vismaz 75 % no barības dienas devas sausnas.

Lai ražotu “Tolminc” sieru, izmanto nogatavinātu pienu, kam svaigu pienu var pievienot pirms sarecināšanas. Piena nogatavināšana ilgst vismaz 12 stundas; tādējādi izveidojas autohtona mikroflora un tiek nodrošināts atbilstīgs skābuma līmenis. Lai paātrinātu fermentāciju, ir atļauts izmantot mājamatnieciskos apstākļos iegūtas siera ierauga kultūras (neliela piena daudzuma nogatavināšana diezgan augstā temperatūrā vismaz 12 stundas) vai atlases ceļā izraudzītas kultūras. Pēc himozīna fermenta pievienošanas piens 32 °C līdz 34 °C temperatūrā sarec 25–35 minūtēs. Sarecinātās masas kratīšana paātrina sūkalu izdalīšanās procesu un ļauj iegūt atbilstīga lieluma siera graudus. Pirmajā posmā cieto sarecināto masu attiecīgi sagriež vispirms lielos kvadrātveida gabalos. Pēc tam graudaino masu sagraiza lazdu rieksta lieluma graudos. Pareizu siera graudu konsistenci iegūst sildot un susinot. Siera graudu masu uzsilda līdz 44–48 °C temperatūrai un tad susina, nepārtraukti maisot, līdz iegūst vajadzīgo konsistenci. Siera veidošanu un graudu atdalīšanu no sūkalām var veikt dažādi atkarībā no individuālo pienotavu iespējām un pieejamā tehniskā aprīkojuma. Siera presēšana ilgst 6 līdz 12 stundas atbilstīgi apkurinātās telpās. Siera rituļu apvēršana uz otru pusi presēšanas laikā tiek veikta ar mērķi paātrināt sūkalu izdalīšanos, nodrošināt sierā esošā ūdens vienmērīgu izplatīšanos pa visu tā masu un piešķirt siera ritulim piemērotāko formu. “Tolminc” sieru sāla sālsūdenī 24 līdz 48 stundas.

Pēc sālīšanas katru rituli marķē ar siera nogatavināšanas sākuma datumu vai partijas apzīmējumu. “Tolminc” siers ir jānogatavina vismaz divus mēnešus. Ļoti svarīgi ir siera nogatavināšanas laikā rituļus attiecīgi apstrādāt (apgrozīt, tīrīt, mazgāt).

4.6. Saikne:

Siera gatavošanas vēsture un tradīcijas ģeogrāfiskajā apgabalā

Pirmie rakstiskie avoti, kuros minēts “Tolminc” siers, attiecas uz 13. gadsimtu, kad tas tika minēts kā nodokļu maksāšanas līdzeklis toreizējam zemes īpašniekam. Ar nosaukumu “Formaggio di Tolmino – Tolminski sir” („Tolmina siers”) tas pirmoreiz parādījās 1756. gadā siera cenu lapā Udines pilsētā.

Lielu ieguldījumu “Tolminc” siera kvalitātes veidošanā deva dažādi siera meistari, kuri tālajās 19. gadsimta beigās Goricas Lauku saimniecību apvienības aizbildnībā devās uz Tolmina (Tolmin) apgabalu un palīdzēja vietējiem iedzīvotājiem atrisināt problēmas saistībā ar siera gatavošanu. Cieto sieru ražošana sākās 1886. gadā Razora (Razor) kalnu ganībās šveicieša Tomasa Hitca (Thomas Hitz) vadībā. “Tolminc” siera gatavošana gadsimtu gaitā ir attīstījusies un tādējādi kļuvusi par tradīciju un kultūras daļu cilvēkiem, kas vienmēr to ir ražojuši un kas vēl aizvien to ražo.

“Tolminc” sieram ir ļoti senas un bagātas tradīcijas, kas cieši saistītas ar lopu ganīšanas pirmsākumiem augstkalnu pļavās. Kalnu ganībās ganāmpulks atkarībā no sezonas ganās vai nu ielejā, vai augstkalnu ganībās; šādā veidā pārvietojot dzīvniekus pa dažādām ganībām, tie tika nodrošināti ar pamatbarību. Šis saimnieciskais cikls katru gadu sākās ar ganāmpulka dzīšanu no ielejas ciematiem uz kalnu ganībām nelielā augstumā virs jūras līmeņa. Jūnija beigās ganāmpulks tika pārvietots uz augstkalnu pļavām, kur tas ganījās, un siers tika izgatavots līdz septembra sākumam, kad sākās atgriešanās uz zemākām nogāzēm. Tur ganāmpulks palika līdz pirmajiem sniegiem. Minētais saimnieciskais cikls arī mūsdienās ir ierasta prakse ganāmpulku īpašniekiem Kalnu Posočjē (Zgornje Posočje).

Dabas apstākļi

Kalnu Posočje atrodas vietā, kur vērojama gan Vidusjūras klimata, gan Alpu klimata ietekme. Tieši šā iemesla dēļ Kalnu Posočjē ir īpaši dabas apstākļi, kas nosaka šajā ģeogrāfiskajā apgabalā iegūtās lopbarības īpašības, kuras pāriet pienā un pēc tā pārstrādes – arī gatavajā produktā.

Kalnu Posočje ir apgabals ar vislielāko nokrišņu daudzumu Slovēnijā; galvenais iemesls tam ir tas, ka no Vidusjūras Slovēnijā ieplūstošais mitrais gaiss paceļas līdz samērā lielam augstumam kalnu apvidū Jūlijas Alpu rietumdaļā. Sočas (Soča) upes plašā ieleja, kas stiepjas Vidusjūras virzienā, nodrošina jūras ietekmi. Tolminā gada vidējā temperatūra ir aptuveni 11 °C, vidējā temperatūra janvārī ir aptuveni 1 °C un jūlijā – virs 18 °C.

Samērā siltais klimats Vidusjūras netiešā tuvumā lielā mērā ietekmē augu valsti, kā rezultātā Alpu Posočjes apgabalā izveidojies īpašs sugu sastāvs. Šādas Vidusjūras klimata apakštipam raksturīgas augu valsts īpašības ir arī stāvajās Alpu klintīs, kuras atšķirībā no Goreņskas (Gorenjska) apgabala klintīm klāj veģetācija, izceļoties ar spēcīgu savvaļas augiem raksturīgu aromātu. Flora kalnu un subalpīnajās pļavās Kalnu Posočjes apgabalā ir ārkārtīgi bagātīga un daudzveidīga. Šādas sugu daudzveidības iemesli meklējami nesenā ģeoloģiskajā pagātnē (šeit atradusies ledus laikmeta ledus segas dienvidu mala), iežu sastāvā (kaļķakmens vai dolomīts, dažviet ar merģeļa, mālaina slānekļa un ragakmens piejaukumu) un klimatā (mitrs, salīdzinoši silts kalnu klimats). Vietējās augu valsts visizteiktākā iezīme ir šajā apgabalā sastopamās endēmiskās sugas. Dažās Kalnu Posočjes pļavās (ganībās, siena pļavās, subalpīnajās un Alpu pļavās) ir raksturīga arī dažu retu sugu klātbūtne. Vidusjūras netiešā tuvuma klimatiskajā ietekmē vairāk mērenās joslas sugu aug arī alpīnajās kalnu pļavās.

Svarīga nozīme “Tolminc” siera ražošanā ir arī bagātajai mikroflorai. Svaigpiena nogatavināšana un mājas apstākļos iegūtu ierauga kultūru izmantošana piešķir sieram šai videi raksturīgās īpašības, un labvēlīgā autohtonā mikroflora kavē kaitīgo mikroorganismu attīstību.

4.7. Pārbaudes struktūra:

Nosaukums: Bureau Veritas d.o.o. Adrese: Linhartova cesta 49a SI-1000 Ljubljana SLOVENIJA Tel. +386 147576000 Fakss +386 14747601 E-pasts: info@si.bureauveritas.com

4.8. Marķējums:

Siera rituļi, kas atbilst visām specifikācijas prasībām, ir marķēti ar ražotāja nosaukumu, nosaukumu “Tolminc” un logotipu (attēlots turpmāk), atbilstīgo ES preču zīmi un valsts kvalitātes zīmi. Marķējumā jānorāda arī tas, vai siers ir ražots no svaigpiena vai termiski apstrādāta piena.

Ražotāji uz siera rituļiem var izvietot papildu marķējumu, norādot, ka siers ir nogatavināts ilgāk par diviem mēnešiem, ka govis nav barotas ar skābbarību vai ka siers ir gatavots kalnu sierotavā.

(1) OV L 93, 31.3.2006., 12. lpp.